Illum, ir-Rappreżentanti Permanenti tal-istati membri taw mandat lill-presidenza biex mal-Parlament Ewropew tinnegozja emenda għar-regoli tal-evalwazzjoni tal-organizzazzjonijiet għall-ispezzjoni tal-vapuri, bil-għan li jkunu żgurati ċ-ċertezza legali u l-kontinwità tal-operat wara li r-Renju Unit iħalli l-UE. Skont ir-regoli attwali, l-organizzazzjonijiet għall-ispezzjoni tal-vapuri rikonoxxuti fil-livell tal-UE għandhom ikunu evalwati mill-anqas kull sentejn mill-Kummissjoni. Barra minn hekk, kull organizzazzjoni għandha stat membru "sponsor", jiġifieri l-pajjiż li ressaq it-talba inizjali għar-rikonoxximent tal-organizzazzjoni u li jipparteċipa fl-evalwazzjoni. Ir-Renju Unit huwa l-isponsor inizjali ta' żewġ organizzazzjonijiet rikonoxxuti mill-UE. Wara l-Brexit, mhux ser ikun f'pożizzjoni li jipparteċipa fl-evalwazzjonjiet għal dawk iż-żewġ organizzazzjonijiet. L-abbozz ta' emenda għar-regoli jissostitwixxi r-rekwiżit li l-pajjiż sponsor biss jista' jipparteċipa fl-evalwazzjoni b'dispożizzjoni li tippermetti l-parteċipazzjoni ta' kwalunkwe pajjiż tal-UE li awtorizza waħda mill-organizzazzjonijiet rikonoxxuti. Dan ser jippermetti l-organizzazzjonijiet li għalihom ir-Renju Unit kien aġixxa ta' sponsor biex ikomplu jwettqu spezzjonijiet, u b'hekk tkun żgurata s-sikurezza bla waqfien tal-vapuri Ewropew. Passi li jmiss Il-presidenza ser tibda n-negozjati mal-Parlament Ewropew bil-għan li tilħaq ftehim dwar ir-regolament propost hekk kif il-Parlament jiffinalizza l-pożizzjoni tiegħu. Abbozz ta' regolament li jemenda r-regolament dwar l-organizzazzjonijiet għall-ispezzjoni u l-perizji tal-vapuri – test tal-mandat tal-Kunsill